text: Vers France ont leur voie tornée
   Qui adont ert Gaule nommée.
   Grant guerre avoit en ce pays.
   Cele part se traioit tous dis
   Cléomadès où guerre avoit,
   Pour ce que vraiement savoit
   Que là où les guerres estoient
   Gens de plusours pays venoient.
   Pour ce cele part se traioit,
   Que moult très volentiers sauroit
   Chose dont fust resleeciez ;
   Car moult estoit despaaisiez. 
   PageV01P257
   En France fu moult bien venuz.
   De plusours fu recouneüz ;
   Car enz ou pays avoit mez.
   De toutes les gens fu amez
   Entour cui repairie ot onques.
   Mais c'estoit merveilles adonques
   Comment chascuns le regardoit
   Pour le non qui de lui couroit ;
   Car chascuns disoit que à lui
   Ne devoit on metre nului
   De haute prouece à son tans,
   K'en lui n'en eüst bien trois tans
   Qu'il n'eüst en tout le meillour
   Que on trouvast à celui jour.
  